കപ്പലിലെ ലഹരിപ്പാര്ട്ടി: ഒരാള്കൂടി അറസ്റ്റില് മലയാളിയെന്നു സംശയം മുംബൈ: ബോളിവുഡ് താരം ഷാരൂഖ് ഖാന്റെ മകന് ആര്യന് ഖാന് ഉള്പ്പെട്ട ലഹരിമരുന്നു കേസില് ഒരാള്കൂടി അറസ്റ്റില്. ആഡംബരക്കപ്പലിലെ മയക്കുമരുന്നുപാര്ട്ടിയില് മയക്കുമരുന്ന് എത്തിച്ചതെന്നു കരുതുന്ന ശ്രേയസ് നായരാണ് അറസ്റ്റിലായത്. ഡല്ഹിക്കു സമീപം ഗുരുഗ്രാമില്നിന്ന് നാര്ക്കോട്ടിക്സ് കണ്ട്രോള് ബ്യൂറോ എന്.സി.ബി യാണ് ഇയാളെ അറസ്റ്റ് ചെയ്തത്. നിരോധിത മയക്കുമരുന്നുകളും ഇയാളില്നിന്ന് കണ്ടെടുത്തതായി വിവരമുണ്ട്. ഇയാള് മലയാളിയാണെന്നു സംശയിക്കുന്നു. ഉന്നതരുമായി ഉറ്റബന്ധം പുലര്ത്തുന്ന ശ്രേയസാണ് കോര്ഡീലിയ ആഡംബരക്കപ്പലിലെ പാര്ട്ടിക്ക് മയക്കുമരുന്ന് എത്തിച്ചതെന്ന് എന്.സി.ബി. പറയുന്നു. അറസ്റ്റിലായ ആര്യന്റെയും സുഹൃത്ത് അര്ബാസ് മര്ച്ചന്റിന്റെയും വാട്ട്സാപ്പ് ചാറ്റുകളില്നിന്നാണ് ഇയാളെപ്പറ്റിയുള്ള വിവരം ലഭിച്ചത്. ഇന്റര്നെറ്റിലൂടെയായിരുന്നു ഇടപാടുകള്. പ്രതിഫലം ക്രിപ്റ്റോ കറന്സിയായാണ് സ്വീകരിച്ചിരുന്നത്. അതേസമയം, ആര്യന് ഖാന് ജാമ്യം നിഷേധിച്ച മുംബൈ കോടതി വ്യാഴാഴ്ച വരെ നാര്കോട്ടിക്സ് കണ്ട്രോള് ബ്യൂറോഎന്.സി.ബി. കസ്റ്റഡിയില് വിട്ടു. 13 വരെയാണ് എന്.സി.ബി. കസ്റ്റഡിയില് ആവശ്യപ്പെട്ടതെങ്കിലും ഏഴു വരെയേ കോടതി അനുവദിച്ചുള്ളു. ശനിയാഴ്ചയാണ് മുംബൈ തീരത്ത് കടലില് ആഡംബരകപ്പലിലെ ലഹരിപ്പാര്ട്ടിയില് പങ്കെടുക്കവേ ബോളിവുഡ് സൂപ്പര്താരം ഷാരൂഖ് ഖാന്റെ മകനും 23 വയസുകാരനുമായ ആര്യനെ സുഹൃത്ത് അര്ബാസ് മെര്ച്ചന്റ്, ഫാഷന് ഡിസൈനര് മുണ്മുണ് ധമേച്ഛ എന്നിവര്ക്കും മറ്റ് അഞ്ചുപേര്ക്കെുമൊപ്പം എന്.സി.ബി. കസ്റ്റഡിയിലെടുത്തത്. ഞായറാഴ്ച ആര്യന്, അര്ബാസ്, മുണ്മുണ് എന്നിവരുടെ അറസ്റ്റ് രേഖപ്പെടുത്തി. അര്ബാസിനെയും മുണ്മുണിനെയും ഏഴുവരെ എന്.സി.ബി. കസ്റ്റഡിയില് വിട്ടിട്ടുണ്ട്.